Formandsordet 21 februar 2021

Kære medlemmer, velkommen til et forsøg på at samle op på 2020 og lidt af 2021, dvs siden sidste generalforsamling.

Det er jo en udfordrende tid vi befinder os i, hvor forsøg på at holde gejsten oppe lykkes i større eller mindre grad hen ad den brogede vej.

Nedlukningerne har betydet at det har været forbudt at massere, og det giver vel god mening, men er dyrt, især for dem der har massagen som levevej. Det betyder også at medlemstallet er dalet, men vi er stadig 108 medlemmer og det er glædeligt, så håber vi bare at vi snart kan gøre vores gode gerninger igen.

Da vi er færre betyder det at vores kontingent er blevet billigere, og det er Dorte, vores gode og dygtige kasserer, der har fået det ordnet, så vi nu kun skal betale 100.-kr for kontingentet (mod tidligere 275.- kr), men stadig 500,00 kr. for forsikringen.

Vores bestyrelsesmøder har mest handlet om hvordan vi kommer videre, nu hvor Massørnyt ikke udkommer mere og vores sekretær og redaktør, Irja, jo har været hovedleverandøren til at vi har det blad vi har haft fornøjelsen af at producere i adskillige år. Hun træder ud af bestyrelsen ved vores generalforsamling 4 marts (2021) og overgår til menigt medlem af FDFM, men vil dog ind imellem have en artikel eller lignende på hjemmesiden (fdfm11.dk) som bliver vores kommunikationsplatform fra nu af, så kik på den for at se hvad der sker i vores forening.

Jeg vil gerne her sige Irja en uendelig stor tak for hendes store indsats gennem mange år, hun bliver svær at undvære, men det er lykkedes Dorte at finde en ny til bestyrelsen, en af vores egne, nemlig Konni Silkjær, og et stort og varmt velkommen til hende.

Der sker jo uvægerligt nogle store forandringer, både med vores virusvanvid og med de efterfølgende udfordringer på mange planer. Men vi håber at den lille åbning kan få mange i gang igen, med stor forsigtighed og opmærksomhed på sikkerhed, så vi ikke skal opleve nye nedlukninger.

Vi har haft en del annoncører gennem årene, og nogle har trofast holdt ved også i coronaens skygge og mange tak til dem. Vi vil nok ikke fortsætte med annoncer på hjemmesiden, men holder døren på klem.

Hvis I har noget på hjerte, så henvend jer meget gerne til os i bestyrelsen, vi vil svare jer efter bedste evne og har I ønsker med at sætte noget på hjemmesiden så sig til og vi vil se om det kan passe ind. Vi oploader den en gang om måneden.

Kære medlemmer, med ønsker om et sundt og masserende forår, med alle de glæder der kommer med den årstid vil jeg slutte dette formandsord og sende jer de varmeste hilsener fra Sacha.

Bernhard Shaw sagde: *”Du kan ikke lære at løbe på skøjter uden at blive latterlig; livets is er glat”.*

H.C. Andersen sagde: *”Livet er det deiligste Eventyr”.*